google/wiki40b huggingface dataset:
Spermatofor

En spermatofor er en pakke med sæd som hannen av mange dyregrupper lager for å gi til hunnen. Hunnen vil ta opp i seg sæd fra spermatoforen, eller i noen tilfeller hele spermatoforen, slik at befruktningen foregår inne i hunnens kropp. En spermatofor kan brukes til å overføre sæden uten nærkontakt mellom individene. Forplantning med spermatofor forener derved trekk ved både indre og ytre befruktning.

Invertebrater

Flere invertebrater formerer seg ved hjelp av spermatoforer. De best kjente er edderkoppdyrene, der de fleste gruppene har spermatoforer. Hos edderkopper spinner hannen en lite nett av silke hvor han plasserer spermen. Deretter trekker han spermvæsken opp i pedipalpene, som inneholder en blære for oppbevaring av sæd og en sprøytelignende struktur for å få denne inn i hunnene kjønnsåpning, epigynet. Hos skorpioner og de andre edderkoppdyrene plasseres spermatoforen på bakken, og hunnen blir posisjonert slik at hun kan ta opp pakken med epigynet selv. Hele klassen krepsdyr formerer seg ved forskjellige spermatoforer, med unntak av rur som er faststittende og har indre befruktning.
Hos tiarmede blekkspruter overfører hannen sine spermatoforer til hunnen ved hjelp av de ekstra lange fangarmene (det 5. parret). Hannen stikker den inn i hunnens kappehule. Der sveller de opp og skyter ut selve sædmassen med stort trykk.  
Spretthaler og en del insekter har også spermatoforer heller enn indre befruktning. Hos løvgresshopper inneholder spermatoforen foruten sæd også en betydelig mengde mat for hunnen. En slik spermatofor kalles en «bryllupsgave». Funksjonen er både å gi hunnen næring til å danne egg, og å holde henne opptatt med å spise spermatoforen i stedet for å drepe og spise hannen selv. Hos mange sommerfugler lager hannene en spermatofor som overføres direkte til hunnen gjennom indre befruktning, men inneholder mye næring. Næringen tas opp direkte via hunnens kjønnsorgan. Hunner hos enkelte arter vi parre seg med så mange hanner de kan for å sikre seg mest mulig næring til produksjon av egg.

Virveldyr

De fleste virveldyr har enten indre befruktning (amniotene) eller ytre befruktning (fisk, de fleste amfibier). Hos mange salamandere fester imidlertid hannen en spermatofor nede ved bunnen av dammen der parringen foregår. Hunnen manøvreres til spermatoforen gjennom et parringsrituale. Hun kan deretter velge å ta den opp eller ikke, avhengig av hannens parringsdans.
Aliturus

Utseende

Middelsstore, avlange, brunlige trebukker. Antennene er lengre enn kroppen hos hannene. Hodet er forholdsvis lite med runde, litt utstående fasettøyne. Pronotum er tønneformet. Dekkvingene har rettvinklede "skuldre" og er avsmalnende bakover, beina slanke og ikke særlig lange.

Utbredelse

Slekten er utbredt på Madagaskar.
Haploglossa

Utseende

Små, avlange, brunlige kortvinger. Den kan minne on slekten Aleochara. Forkroppen er forholdsvis kort og bred, og antennene nokså korte. Bakkroppen er markert smalere enn dekkvingene.

Levevis

Som andre kortvinger er de rovdyr som lever av andre små leddyr.
Disse artene er ofte funnet i gamle fuglereir.
Det filosofiske fakultet ved Universitetet i Beograd

Det filosofiske fakultet ved Universitetet i Beograd (serbisk: Филозофски факултет Универзитета у Београду) er en av de eldste institusjoner for høyere utdanning i Serbia, grunnlagt tidlig i det 19. århundre i den såkalte Beograd Høyere Skole. Det sysselsetter 255 lærere, og har ca 6000 lavere og høyere grads studenter innen ni institutter: Institutt for filosofi, Institutt for klassisk, Institutt for historie, Institutt for kunsthistorie, Institutt for arkeologi, Institutt for etnologiske og antropologi, Institutt for sosiologi, Institutt for psykologi og Institutt for pedagogikk og hevdes i andragogikken.
Fast & Furious 6

Handling

Dom Toretto (Vin Diesel), Brian O'Conner (Paul Walker) og deres team har helt siden de robbet en bank i Rio de Janeiro i Fast Five reist rundt i verden, fordi de ikke kan dra hjem på grunn av at de er etterlyste kriminelle. Men nettopp det gjør at de føler at livet er ufullstendig. Men når agent Hobbs (Dwayne Johnson) ber dem om å komme tilbake fordi han vil fakke en organisasjon med leiemorderførere som skaper ugang over tolv land. Denne organisasjonen er ledet av den hensynsløse Owen Shaw (Luke Evans), og hans nærmeste medarbeider er ingen ringere enn Letty (Michelle Rodríguez) - Doms livs kjærlighet som han trodde var død. I tillegg til dette blir de lovet en pris for å utføre oppdraget: Full frifinnelse, så de kan dra hjem til familien i USA.
Amyntas III av Makedonia

Liv

Amyntas kom på den makedonske tronen etter ti år med forvirring, kaos og uro som fulgte i tiden etter at Arkelaos I ble drept på en jakttur. Til tross for at Amyntas kom på tronen, hadde han fortsatt mange fiender internt. I 393 ble han fordrevet av Argaios II, en sønn av Pausanias, som hadde fått militær hjelp fra illyriske krigere. Amyntas kom seg ned til Thessalia og samlet seg en hær, og allerede året etter angrep han og fordrev troneraneren Argaios fra Makedonia. Det er antatt at det var Medios, overhode av kongeslekten aleuadene i Larisa, som skaffet ham hjelp i å gjenvinne tronen. Den gjensidige forholdet mellom kongeslektene argeadedynastiet, som Amyntas tilhørte, og aleuadedynastiet synes etablert på denne tiden.
For å beskytte seg mot nye trusler fra illyrerne og andre barbarangrep nordfra, etablerte Amyntas en allianse med den khalkidikske forbund ledet av byen Olynthos. I bytte for denne støtten ga Amyntas dem rettigheter til makedonsk tømmer som ble sendt til Athen som hadde stort behov for bygge ut sin militære flåte. Med penger som strømmet til Olynthos fra tømmereksporten, vokste hans makt. Som svar på denne, søkte Amyntas også andre allierte. Han etablerte kontakt med Kotys, konge av odryserne, en trakisk stamme lenger øst. Kotys hadde allerede giftet sin datter til den athenske general Ifikrates, og da Amyntas ikke kunne gifte seg inn i Kotys' familie, adopterte han Ifikrates som sin sønn.
Etter kongefreden i 387 f.Kr. var bystaten Sparta ivrig etter å gjenoppta sin tilstedeværelse i nordlige Hellas. I 385 f.Kr. angrep Bardyllis og illyrerne gresk Epirus, noe som Dionysios II av Syrakus hadde tatt initiativet til og ga sin militære støtte, i et forsøk å gjeninnsette molossernes konge Alketas I av Epirus på tronen.
Da Amyntas søkte støtte fra Sparta mot den voksende trusselen fra Olynthos fikk han positivt svar. At Olynthos var støttet av Athen og Theben, rivaler av Sparta over kontrollen over Hellas, ga dem ytterligere drivkraft til å bryte opp den voksende makten i nord. Amyntas kunne derfor inngå en avtale med spartanerne som støttet ham i å beseire eller redusere Olynthos i 379 f.Kr. Han inngikk også i et forbund med Jason av Ferai, og kultiverte sitt vennskap med Athen. I 371 f.Kr. ved en panhellenistisk kongress for de spartanske allierte, ga han sin stemme for å støtte Athens' krav og gikk sammen med andre grekere i stemme for å gi hjelp til athenerne i å gjenvinne sin besittelse over Amfipolis i nordlige Hellas.
Med Olynthos beseiret var Amyntas i stand til å inngå en avtale med Athen og beholde inntektene fra salget av tømmeret selv. Han fløtet tømmeret til Athens havneby Pireus.

Familie

Med sin hustru Eurydike fikk han tre sønner, Aleksander II, av Perdikkas III og den yngste som ble den berømte Filip II av Makedonia. Amyntas døde i høy alder og etterlot tronen til sin eldste sønn Aleksander II.
USS «Maddox» (DD-731)

USS «Maddox» (DD-731) var en amerikansk destroyer i Allen-M.-Sumner-klassen (en videreføring av Fletcher-klassen). Skipet var oppkalt etter kaptein William Maddox. Det ble bygd ved Bath Iron Works. Skipet vant berømthet ved sin rolle i den såkalte Tonkin-episoden, som ble foranledningen til opptrappingen av det amerikanske engasjement i Vietnamkrigen.

Innsats

I sluttfasen av Annen verdenskrig kom USS Maddox til innsats i Stillehavskrigen. Den var eskortefartøy under US Navys angrepsoperasjoner med hangarskip i det vestlige Stillehavet, og støttet opp ved den amerikanske invasjon av den japanske øya Okinawa. Den 21. januar 1945 ble USS Maddox truffet og skadet ved et kamikazeangrep ved Formosa utført av et japansk fly.
Under Koreakrigen var den del av den 7. flåte som støttet FN-styrkenes innsats langs Koreahalvøyas vestkyst. 
USS Maddox og destroyeren USS Turner Joy var de første skipene som var involvert i Tonkin-episoden. Etter de amerikanske styrkenes forståelse ble de den 2. august 1964 under Operation Desoto angrepet av tre nordvietnamesiske torpedobåter, hvorpå de utløste flystøtte. 
I Vietnamkrigens videre forløp deltok USS Maddox blant annet også i operasjonene Sea Dragon og Market Time, og støttet militæraksjoner i kystområdene med beskytning fra sjøen.
I 1969 ble skipet tatt ut av aktiv tjeneste og overført til den amerikanske reserveflåten. Den 2. juli 1972 ble det avmønstret.
Den 6. juli 1972 ble det overført til Taiwan og tatt inn i Republikken Kinas marine under navnet Bo Yang. Det ble avmønstret for godt og opphogd i 1984.
Morgan County (Colorado)

Historie

Fylket ble grunnlagt i 1889 av land som ble skilt ut fra Weld County og det har fått sitt navn etter oberst Christopher A. Morgan.
Seoincheon kraftverk

Seoincheon kraftverk er et varmekraftverk ved Incheon i det nordvestlige Sør-Korea. Det har en installert produksjonskapasitet på 1.800 MW basert LNG og naturgass. Anlegget har kombinasjonssyklus gassturbiner. Operatør er selskapet Korean Western Power Co.
Gymnastikk under Asialekene 2010

Gymnastikk under Asialekene 2010. Gymnastikk var en av flere sporter under Asialekene 2010 i Guangzhou i Kina. Det ble konkurrert i 14 turnøvelser, hvorav åtte øvelser for menn og seks for kvinner, samt to øvelser i rytmisk gymnastikk for kvinner og en øvelse for hvert kjønn i trampoline. 172 utøvere fra tjuefire nasjoner deltok og Kina ble beste nasjon med femten gullmedaljer foran Sør-Korea og Kasakhstan med to hver.
HMNB Portsmouth

HM Naval Base Portsmouth (HMNB Portsmouth) er en av Royal Navys tre orlogsstasjoner i Storbritannia. Stasjonen ligger som en del av byen Portsmouth, plassert i den østlige side av havnen.
Stasjonen har verdens eldste tørrdokk som stadig er i bruk. Stasjonen er dessuten landets eldste orlogsstasjon og har gjennom tidene hatt en viktig rolle i Englands koloniherredømme.

Historie

HMNB Portsmouth har gjennom århundrer vært den største og viktigste orlogsstasjon for britene. I 1194 gav Richard Løvehjerte ordre om bygging av det første dokkanlegget på stedet. Dette ble tyve år senere utbygget med en forsvarsmur, og dermed var den første orlogsstasjonen en realitet. I 1495 ble verdens første tørrdokk bygget på stedet etter befaling av Henrik VII.
Flåten fra Portsmouth var en viktig faktor i oppgjøret med den spanske armada i 1588.
Både i kolonitiden og i årene omkring napoleonskrigene hadde orlogsstasjonen i Portsmouth en fremtredende rolle.
I annen verdenskrigs første år var byen og orlogsstasjonen utsatt for kraftige bombardementer fra tysk side og den britiske flåten flyttet som en konsekvens herav til Skottland. Etterhvert som bombardementene stilnet av, rykket flåten tilbake til Portsmouth. Det var herfra den største del av armadaen utgikk om natten og morgenen den 6. juni 1944 da invasjonen i Normandie fant sted.
Da Argentina i 1982 invaderte Falklandsøyene og dermed innledet Falklandkrigen var det skip fra Portsmouths orlogsstasjon som dro tvers over Atlanterhavet for å hevde den britiske suverenitet.
Swansea University

Swansea University (walisisk Prifysgol Abertawe) ble grunnlagt i 1920 under navnet University College, Swansea. 
Universitetet ligger på nordsiden av Swanseabukten, øst for Gowerhalvøya og rett utenfor Swansea by. 
I 2001 begynte det å bruke navnet Swansea University og har søkt om rett til å dele ut universitetsgrader på selvstendig grunnlag. Dette er ikke godkjent pr. januar 2005, og det nye navnet er således ikke offisielt. 
Per 2004 var det i overkant av 10 300 studenter.

Rangeringer

Swansea University ble rangert som nummer 45 av 126 britiske universiteter på Complete University Guides liste for 2016 og som nummer 52 av 119 britiske universiteter på The Guardians 2016-liste. I QS World University Rankings for 2014 rangerte universitetet på plass 461-470, mens det ikke var å finne blant de 500 beste universitetene i verden i Times Higher Education World University Rankings 2014-2015 eller på Academic Ranking of World Universities (Shanghai-rankingen) for 2014.
Milton H. Greene

Biografi

Milton Hawthorne Greenholtz ble født 14. mars 1922 i New York.

Karriere

Greene begynte å fotografere som 14-åring. Selv om han mottok et stipend hos det berømte Pratt Institute, som spesialiserer seg på arkitektur-, design- og bibliotekstudier, ble han tiltrukket mot kameraet og dens allsidighet. Han begynte derfor som lærling hos fotografen Elliot Elisofen. En stund senere ble han assistenten til fotografen Louise Dahl-Wolfe. 23 år gammel ble Greene omtalt som «Fargefotografiets vidundergutt». 
På 1950- og 1960-tallet ble Greenes bilder publisert i store magasiner som Life, Look, Harper's Bazaar, Town & Country og Vogue. I løpet av karrieren fotograferte han kjente personer som Marilyn Monroe, Frank Sinatra, Grace Kelly, Marlene Dietrich, Sammy Davis jr., Elizabeth Taylor, Cary Grant, Sophia Loren, Groucho Marx, Audrey Hepburn, Andy Warhol, Judy Garland, Alberto Giacometti, Lauren Hutton, Alfred Hitchcock, Romy Schneider, Lawrence Olivier, Ava Gardner, Steve McQueen, Claudia Cardinale, Paul Newman, Lauren Bacall, Dizzy Gillespie, Catherine Deneuve og Norman Mailer.
Greene møtte Monroe for første gang da han tok bilder av henne for Look i 1953. Mens mange fotografer forsøkte å fremheve hennes sexy image, presenterte Greene henne i en mer moderat positur, noe hun selv var fornøyd med. De to utviklet et vennskap og Monroe klaget over kontrakten hennes med Fox og rolletilbudene som hun fikk fra dem til han. Hun fortalte også at hun ikke fikk høy nok lønn. Greene var enig i at hun kunne tjene langt mer hvis hun forlot Fox. Han sa opp jobben sin i 1954, pantet huset for å finansiere Monroe og lot henne bo sammen med sin familie mens de planla hennes fremtid. I desember 1954 startet Monroe sitt eget produksjonsselskap, Marilyn Monroe Productions, sammen med Greene. Produksjonsselskapet deres produserte filmene Bus Stop og Prinsen og korpiken. Til tross for at Monroe fikk gode kritikker for innsatsen hennes i begge filmene, valgte hun våren 1957, etter råd fra ektemannen Arthur Miller, å avslutte samarbeidet med Greene og kjøpte ham ut av Marilyn Monroe Productions.
Senere samarbeidet Greene med Norman Mailer om en fiksjonsbiografi om Monroe, kalt Of Women and Their Elegance.
Greenes bilder har vunnet flere nasjonale og internasjonale priser. I de senere årene har fotografiene hans blitt stilt ut på museum og gallerier over hele verden, i tillegg til private samlinger.

Privatliv

Fra 1942 til 1949 var Greene gift med Evelyn Franklin. I september 1953 giftet han seg med modellen Amy Greene-Andrews. Paret fikk sønnene Joshua og Anthony sammen. Etter Greenes død overtok eldstesønnen Joshua publiseringsrettighetene til bildene hans.
Greene døde 8. august 1985 i Los Angeles av kreft i lymfeknutene.
Jan Schmid

Familie

Jan Schmid er født og oppvokst i Norge, med sveitsiske foreldre. Schmids mor, Ruth Schmid, har vært leder av kombinert-komiteen i Norges Skiforbund. Jans fem år yngre bror, Tommy Schmid, representerer (per mars 2011) det sveitsiske landslaget. Deres far, Rudolf, er skitrener på Jans og Tommys klubblag Sjetne IL. Hele familien er aktive innenfor orientering. De er også medlem av Trollelg Orienteeringclub, som er en lokal klubb i Trondheim.

Sveits

Han konkurrerte for Sveits i verdenscupen til og med 2006-sesongen. Han har blant annet en fjerdeplass fra lagkonkurransen under OL 2006 i Torino.

Norge

Da han skiftet fra sveitsisk til norsk statsborgerskap sommeren 2006, måtte han kjøpe lisensen sin fri fra det sveitsiske skiforbundet, slik at han kunne representere Norge i kombinert.
Han var også med i den norske troppen til VM 2007 i Sapporo i Japan, uten å få delta i noen øvelser.
Han stod på seierspallen i verdenscupen for første gang i Ramsau 20. desember 2008.
Han deltok på nytt i Ski-VM 2009 i Liberec, og fikk sitt gjennombrudd der, med sin første internasjonale medalje, en sølvmedalje på sprint (skihopping normalbakke HS100 + 10 km langrenn), bak amerikanske Todd Lodwick.
Han tok sølv under Vinter-OL 2018.
Shine Your Light

Shine Your Light er gospelkoret Reflex andre utgivelse fra 1988. Den ble belønnet med avisen Vårt Lands pris for «Årets kristne artist» og var den første norske gospelinnspilling utgitt på CD. Tittelkuttet var skrevet av Tore Aas og korets dirigent Martin Alfsen.
Schloss Elisabethenburg

Schloss Elisabethenburg er et slott i barokk bygningsstil, som ble bygd i årene 1682–1692 av Bernhard I, den første hertugen av Sachsen-Meiningen som en erstatning for Burg Meiningen. Slottet var frem til 1918 et residensslott for hertugene.
Slottet ligger i den vestlige delen av byens sentrum (den historiske Altstadt Meiningen), og muséene blir støttet av Kulturstiftung Meiningen. I en fløy av slottet som utgjør en barokk trebygning, ligger en omfattende kunstsamling i to etasjer på 52 rom, med en 3400 kvadratmeters utstillingsflate, som er en del av Meininger Museen. Samlingen presenterer teaterhistorie, regional historie, musikkhistorie og Max-Reger arkivet. Ytterligere syv rom er beregnet for midlertidige utstillinger og gallerier.
Fresvik Produkt

Fresvik Produkt AS er et norsk industriselskap stiftet i 1978. Selskapet produserer i hovedsak isolasjonselementer til kjøle- og fryseindustrien. Fabrikken ligger i Fresvik i Vik i Sogn og Fjordane og har salgskontor i Drammen i Buskerud. Virksomheten har ca. 45 ansatte og er hjørnesteinsbedrift i Fresvik. Selskapet omsatte for vel 63 millioner kroner i 2006.
Produksjonen startet i 1980
Åses død

«Åses død» av Edvard Grieg er et kjent musikkstykke for orkester og en del av scenemusikken til Henrik Ibsens teaterstykke Peer Gynt fra 1874–1875 (op. 23, der «Åses død» er stykke nr. 12). Stykket er også andre sats i Peer Gynt-suite nr. 1, op. 46 utgitt 1888.

Besetning

Stykket er skrevet for strykerorkester. 
I 1888 ble det også utgitt versjoner for 2- og 4-hendig piano.
Speidergruppe

Norge

I Norge finnes to speiderforbund: Norges KFUK-KFUM-speidere og Norges speiderforbund. Det eksisterer også frittstående studenspeidergrupper i noen av universitetsbyene. I dag er det kun Trondheim studentspeidergruppe som er aktive av de frittstående gruppene.
Speiderne i hver gruppe er delt inn i patruljer med ca. fem til ti medlemmer i hver. Mye av arbeidet foregår i patruljene og blir ledet av patruljeføreren og patruljeassistenten, som oftest de to eldste og mest erfarne av patruljemedlemmene. 
Speidergruppene i et forbund er delt inn i kretser, alt etter hvilken region eller landsdel de hører til. I Norges speiderforbund vil også noen grupper tilhøre et korps. Disse har tilknytning til et kirkesamfunn i tillegg. Det betyr at korpsgrupper er knyttet til krets og forbund i tillegg til korpset. For eksempel Metodistkirkens Speiderkorps.
Star Trek VI: The Undiscovered Country

Handling

Filmen starter med en voldsom måneeksplosjon som får drastiske følger for Klingon-riket. Virkningen av den fatale eksplosjonen blir utredet og konklusjonen er at ozonlaget på deres hjemsted vil opphøre innen 50 år og at deres folk da vil dø. De innser at de ikke lenger er i stand til å føre krig mot Føderasjonen og ser kun en mulighet for å overleve: å inngå fredsavtaler med Føderasjonen som de har vært i krig med i 70 år. Ironisk nok blir admiral James T. Kirk den første utsendte fredsmegleren, men da et Klingon-skip blir angrepet og Enterprise holdes ansvarlig, bryter urolighetene ut igjen. Kirk blir stilt for retten anklaget for mordet på en Klingon-ambassadør som befant seg i skipet. I Klingon-retten blir han idømt livstidsstraff og blir deretter sendt til et fengsel på en øde is-asteroide for å sone sin dom. Kort tid etter blir han evakuert, og det blir etterhvert klart at det står en konspirasjon bak angrepet.

Popularitet og økonomi

The Undiscovered Country ble en moderat publikumssuksess i USA hvor den innbrakte over $74 millioner. Den innbrakte ytterligere $22 millioner utenfor USA, noe som gjorde at den endte opp med en total på over $96 millioner. Den havnet på 15.-plass over de mest innbringende filmene i USA i 1991.
Produksjonskostnadene var på ca $27 millioner.

Filmanmelderne

Den ble godt mottatt av filmkritikerne, noe som gjenspeiles i at den har oppnådd 81 % på Rotten Tomatoes.

Priser og nominasjoner

Filmen ble tildelt en Saturn Award for beste sciencefictionfilm, og ble nominert i ytterligere fire kategorier.  
Den ble også nominert til to Oscar-priser (beste lydeffekter og make-up), samt en Hugo Award for «Best Dramatic Presentation».

Annet

The Undiscovered Country ble ikke satt opp på norske kinoer og fikk derav lite omtale i Norge.
Tillitsmandater

Tillitsmandater beskriver hvordan pasienter gir leger fullmakt til å utøve sitt skjønn. Når pasienten oppsøker legen med et ønske om hjelp gis legen et tillitsmandat. Tillitsmandater kategoriserer graden av åpenhet i tillitsforholdet.
Pasienten er villig til å gi legen et begrenset tillitsmandat så lenge pasienten har forventninger til at leger kan gjøre noe med deres bekymringer. Pasienter vurderer sine leger, både for å se om tillitsmandatet er berettiget, og for å vurdere graden av åpenhet. Mer åpne tillitsmandater kan gi legen en mulighet til å konfrontere pasienten direkte med medisinske perspektiver som pasienten normalt kanskje ikke ville ha vært villig, eller i stand til, å motta.
Tillitsmandater brukes også mer generelt om legfolks forhold til andre profesjoner.
Begrepet ble lansert av Helge Skirbekk i hans doktoravhandling The patient's trust: Qualitative studies and theoretical analyses of trust in general practice consultations, og i artikkelen Mandates of Trust in the Doctor-Patient Relationship.
Dansk mesterskap i mangekamp 2017

Dansk mesterskap i mangekamp 2017 ble arrangert i Østerbo 19. august 2017.
Utavl

Utavl er avl med dyr som er mindre beslektet med hverandre enn det gjennomsnittlige slektskapet i en populasjon er. Man kan således hevde at utavl er det motsatte av innavl. Utavl brukes gjerne for å begrense effekten av innavl og/eller linjeavl. Formen er også mye benyttet innen forskning.
Utavl defineres gjerne som avl i en såkalt lukket koloni, avl uten et seleksjonskriterium (systematisk utvalg av avlsdyr i forhold til et bestemt mål), og avl med mindre en 1 prosent økning i innavlskoeffiisieten per generasjon.
He Xinyin

He Xinyin (tradisjonell kinesisk: 何心隱; pinyin: Hé Xīnyǐn, w=Ho Hsin-yin; født i 1517 i Yongfeng i dagens provins Jiangxi i Kina; død 1579) var en ledende representant for den av Wang Gen grunnlagte  Taizhouskolen (Taizhou xuepai 泰州学派) innen neokonfucianismen i Ming-dynastiets tid. Han er forfatter av He Xinyin ji 何心隐集.
Alternative navn eller romaniseringsmåter: Ho Hsin-yin; Liang Ruyuan; He Zhuqian; He Fushan; Liang Ju-yüan; 何心隐.
Verdenslekene

Verdenslekene er en multisportkonkurranse som arrangeres hvert 4. år.
Begivenheten er for sportsgrener som ikke er inkludert i de olympiske leker. Verdenslekene er organisert og drevet av International World Games Association (IWGA), med støtte fra Den internasjonale olympiske komité (IOC).
MS «Bruvik»

Skipet

MS «Bruvik» var bygd som en lokalrutebåt av sjøbuss-type som trafikkerte ruter i Nordhordland. Ved levering var skipets tonnasje 291 bruttoregistertonn. Hovedmaskinen var en sekssylindret dieselmotor med oppgitt ytelse 810 hestekrefter (bhp), noe som ga en marsjfart på 16 knop. MS «Bruvik» var sertifisert for 280 passasjerer i lokalfart.